作者:王勃
標題:倬彼我係
內容:倬彼我係，出自有周。分疆錫社，派別支流。居衛仕宋，臣嬴相劉。乃武乃文，或公或侯。晉曆崩坼，衣冠擾弊。粵自太原，播徂江澨。禮喪賢隱，時屯道閉。王室如毀，生人多殪。伊我有器，思逢其主。自東施西，擇木開宇。田彼河曲，家乎汾浦。天未厭亂，吾將誰輔。伊我祖德，思濟九埏。不常厥所，於茲五遷。欲及時也，夫豈願焉。其位雖屈，其言則傳。爰述帝制，大搜王道。曰天曰人，是祖是考。禮樂鹹若，詩書具草。貽厥孫謀，永為家寶。伊餘小子，信慚明哲。彼網有條，彼車有轍。思屏人事，克終前烈。于嗟代網，卒餘來絏。來絏伊何，謂餘曰仕。我瞻先達，三十方起。夫豈不懷，高山仰止。願言毓德，啜菽飲水。有鳥反哺，其聲嗷嗷。言念舊德，憂心忉忉。今我不養，歲月其滔。黽勉從役，豈敢告勞。從役伊何，薄求卑位。告勞伊何，來參卿事。名存實爽，負信愆義。靜言遐思，中心是愧。